b'\n_START_ARTICLE_\nVerka Serdu\xc4\x8dka\n_START_SECTION_\n\xc5\xbdivljenjepis\n_START_PARAGRAPH_\nAndrij Danilko izhaja iz skromnih razmer. V osnovni \xc5\xa1oli je svoji so\xc5\xa1olki Ani Serdjuk neko\xc4\x8d obljubil, da bo njeno ime naredil slavno, kar je kasneje storil z nadetjem nadimka Serdu\xc4\x8dka._NEWLINE_Po kon\xc4\x8dani \xc5\xa1oli je nameraval v Kijevu \xc5\xa1tudirati klasi\xc4\x8dno glasbo, a ni bil sprejet in je od\xc5\xa1el na tehni\xc5\xa1ko \xc5\xa1olo. Kasneje je dve leti in pol obiskoval cirku\xc5\xa1ko \xc5\xa1olo, ki pa je zaprla vrata, preden je Andrij uspel dokon\xc4\x8dati izobra\xc5\xbeevanje._NEWLINE_Leta 1997 je z likom Verke Serdu\xc4\x8dke dobil glavno vlogo v komi\xc4\x8dnem \xc5\xa1ovu na ukrajinski televiziji. Oddaja je postala precej priljubljena tudi v Rusiji in Belorusiji. _NEWLINE_Andrij Danilko poje deloma v ru\xc5\xa1\xc4\x8dini deloma v ukrajin\xc5\xa1\xc4\x8dini zlasti o vsebinah, ki se nana\xc5\xa1ajo na razmere v Ukrajini.\n_START_SECTION_\nPesem Evrovizije\n_START_PARAGRAPH_\nAndrij Danilko je kot Verka Serdu\xc4\x8dka predstavljal Ukrajino na Pesmi Evrovizije 2007 v Helsinkih. S pesmijo Dancing Lasha Tumbai je zasedel drugo mesto. Besedilo pesmi je bolj ali manj brezsmiselno ter vsebuje dele v ukrajin\xc5\xa1\xc4\x8dini, ru\xc5\xa1\xc4\x8dini, nem\xc5\xa1\xc4\x8dini in angle\xc5\xa1\xc4\x8dini. Besedna zveza lasha tumbai spominja na Russia goodbye (nasvidenje, Rusija), vendar je Andrij to zavrnil, \xc4\x8de\xc5\xa1 da to pomeni v mongol\xc5\xa1\xc4\x8dini tol\xc4\x8dena smetana. Po izboru je izmed vseh skladb Evrovizije 2007 postala tr\xc5\xbeno najuspe\xc5\xa1nej\xc5\xa1a ravno ukrajinska pesem. Uvrstila se je, na primer, na 28. mesto glasbene lestvice v Veliki Britaniji in na 6. mesto na \xc5\xa0vedskem._NEWLINE_V Ukrajini so po izboru Verke Serdu\xc4\x8dke za evrovizijskega predstavnika izbruhnili protesti in celo nekateri poslanci so izrazili nestrinjanje z izbiro.'